CELEX: 32021D0837
Language: sl
Date: 2021-05-06 00:00:00
Title: Sklep Sveta (EU) 2021/837 z dne 6. maja 2021 o stališču, ki ga Evropska unija zastopa v Mednarodnem svetu za tropski les v zvezi s podaljšanjem Mednarodnega sporazuma o tropskem lesu iz leta 2006

26.5.2021   
               
               
                  SL
               
               
                  Uradni list Evropske unije
               
               
                  L 185/23
               
            
         SKLEP SVETA (EU) 2021/837
         z dne 6. maja 2021
         o stališču, ki ga Evropska unija zastopa v Mednarodnem svetu za tropski les v zvezi s podaljšanjem Mednarodnega sporazuma o tropskem lesu iz leta 2006
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti členov 192 in 207 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Unija je s Sklepom Sveta 2011/731/EU (1) sklenila Mednarodni sporazum o tropskem lesu iz leta 2006 (v nadaljnjem besedilu: ITTA 2006), ki je začel veljati 7. decembra 2011.
                  
               
                     (2)
                  
                  
                     V skladu s členom 6 ITTA 2006 je Mednarodni svet za tropski les (ITTC) najvišji organ Mednarodne organizacije za tropski les (ITTO) in ga sestavljajo vse članice ITTO.
                  
               
                     (3)
                  
                  
                     V skladu s členom 44(1) ITTA 2006 navedeni sporazum ostane v veljavi 10 let po začetku veljavnosti, in sicer do 6. decembra 2021, razen če ITTC s posebnim glasovanjem v skladu s členom 12 odloči, da ga podaljša, spremeni ali prekine. V skladu s členom 44(2) ITTA 2006 lahko ITTC odloči, da podaljša ITTA za dve obdobji, najprej za obdobje petih let in nato za tri leta.
                  
               
                     (4)
                  
                  
                     ITTC bo odločitev o podaljšanju ITTA 2006 sprejel bodisi na svoji 57. seji novembra 2021 bodisi v vmesnem obdobju s postopkom sprejemanja odločitev brez sestanka.
                  
               
                     (5)
                  
                  
                     Podaljšanje ITTA 2006 za začetno obdobje petih let je v interesu Unije, saj je ITTO še v začetni fazi finančnega okrevanja in v procesu reformiranja svojega finančnega ustroja.
                  
               
                     (6)
                  
                  
                     Primerno je, da se določi stališče, ki se v imenu Unije zastopa v ITTC glede podaljšanja ITTA 2006 –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa v Mednarodnem svetu za tropski les je, da privoli v ali glasuje za podaljšanje Mednarodnega sporazuma o tropskem lesu iz leta 2006 za začetno obdobje petih let.
         
         
            Člen 2
            Ta sklep začne veljati na dan sprejetja.
         
         
            V Bruslju, 6. maja 2021
            
               
                  Za Svet
               
               
                  predsednik
               
               J. BORRELL FONTELLES
            
         
         
            (1)  Sklep Sveta 2011/731/EU z dne 8. novembra 2011 o sklenitvi Mednarodnega sporazuma o tropskem lesu iz leta 2006 v imenu Evropske unije (UL L 294, 12.11.2011, str. 1).